अच्छी पैदावार के लिए संतुलित खाद का प्रयोग करें किसान
मंगलवारको खरखौदा के वार्ड 11 की चौपाल में कृषि विभाग की ओर से किसान प्रशिक्षण शिविर लगाकर किसानों को जागरूक किया गया। इस अवसर पर किसानों को संतुलित खाद अपनाने की सलाह देने के साथ ही किसानों को फसलों के अवशेष भी जलाने के लिए जागरूक किया गया।
किसानों को सम्बोधित करते हुए खंड कृषि अधिकारी डाॅ. जगबीर हुड्डा ने कहा कि किसान अंजाने में खेतों के अंदर फसलों के अवशेष जलाकर पर्यावरण को तो प्रदूषित कर ही रहे है साथ ही साथ वे भूमि की उर्वरा क्षमता को भी खत्म कर रहे हैं। जोकि उनकी खेती पर भी प्रतिकूल असर डालता है। ऐसे में किसानों को इस ओर जागरूक होने की जरूरत है। इसके साथ ही रासायनिक खाद के लगातार ज्यादा प्रयोग से भी खेतिहर भूमि बंजर हो सकती है। वहीं रासायनिक खाद के प्रयोग से उत्पन्न होने वाली फसल अनाज भी हमारे पशुओं हमारे स्वास्थ्य के लिए ठीक नहीं है।
इस लिए किसानों को चाहिए कि वे संतुलित खाद का प्रयोग करें। डा. यशपाल ने किसानों को खरपतवार नियंत्रण के बारे में जानकारी दी। वहीं डा. हरीश दहिया ने किसानों को सीजन की फसलों की शस्य क्रियाओं एवं आधुनिक कृषि के तरीकों से अवगत करवाया। डा. जयभगवान ने कृषि विभाग की ओर से किसानों के लिए चलाई जा रही योजनाओं की विस्तृत जानकारी देकर उनका लाभ उठाने की बात कही। शिविर के तहत मत्स्य पालन विभाग की ओर से डाॅ. मदन मोहन ने किसानों को जानकारी प्रदान की। पशुपालन विभाग से डा. श्रीभगवान ने किसानों को पशुओं की रखरखाव की जानकारी दी।
hin_Deva hin_Deva hin_Deva hin_Deva